4.Riadenie záručného fondu EFSI v roku 2017

4.1.Finančné hospodárenie

Investičné portfólio fondu sa investuje v súlade so zásadami hospodárenia stanovenými v rozhodnutí Komisie C(2016) 165 z 21. januára 2016 o schválení usmernení pre správu aktív záručného fondu Európskeho fondu pre strategické investície.

V týchto usmerneniach sa predpokladá, že aktíva v investičnom portfóliu zabezpečia dostatočnú likviditu v súvislosti s potenciálnymi výzvami na uplatnenie záruky, pričom sa budú stále zameriavať na optimalizáciu miery rizík a výnosov, ktorá je zlučiteľná so zachovaním vysokého stupňa bezpečnosti a stability.

Stratégie investovania a riadenia rizík boli prijaté s ohľadom na investičné ciele a výhľad podmienok na trhu. Investičný prístup bol zameraný na posilnenie diverzifikácie naprieč rôznymi triedami aktív s pevným výnosom.

4.2.Vývoj na trhu v roku 2017

Medzi hlavné trhové témy v roku 2017 patrilo zlepšenie výhľadu globálneho rastu, niekoľko období politického rizika a zmena posudkov očakávaného časového horizontu a rýchlosti „normalizácie“ menovej politiky vo vyspelých hospodárstvach.

Na základe zverejnených údajov sa čoraz viac potvrdzovali vyhliadky na vyšší a synchronizovanejší rast na celom svete, pričom prekvapujúco priaznivé prognózy boli predovšetkým v eurozóne.

Globálne inflačné tlaky zároveň zostali celkovo na pomerne nízkej úrovni, čo umožnilo hlavným centrálnym bankám zachovať celkovo akomodačný postoj. V Spojených štátoch však zlepšujúci sa výhľad rastu umožnil Federálnej rezervnej banke presadiť plán postupného ústupu od akomodácie. V eurozóne Európska centrálna banka (ďalej len „ECB“) takisto naznačuje postupné smerovanie k normalizácii.

Pozorne sa sledovali oznámenia v oblasti menovej politiky a súvisiace zverejnené údaje na trhoch v snahe predvídať časový horizont a tempo normalizácie.

Výmenný kurz eura sa výrazne posilnil vzhľadom na lepšie vyhliadky domáceho rastu, očakávania prípadnej normalizácie postoja ECB v oblasti menovej politiky a posun v ochote investovať v prospech aktív denominovaných v eurách.

Európsky trh s pevným výnosom sa vyznačoval trhovou volatilitou a prudko kolísavými výnosmi zo štátnych dlhopisov, a to najmä v čase francúzskych prezidentských volieb. Vnímanie politického rizika po voľbách celkovo ustúpilo a rizikové prirážky k európskym štátnym dlhopisom (v porovnaní s nemeckými dlhopismi) vo všeobecnosti klesli z vrcholových hodnôt. Dlhodobejšie inflačné očakávania prejavené v rámci výnosov z dlhopisov boli v sledovanom období bez väčších výkyvov. Výnos referenčného dlhopisu nemeckej spolkovej vlády so splatnosťou 10 rokov sa preto pohyboval v rozmedzí od 0,16 % v čase pred prezidentskými voľbami vo Francúzsku do 0,60 %, pričom koncom roka to bolo na úrovni 0,43 %.

Výnosy dlhopisov Spojených štátov s dlhšou splatnosťou sa najprv zvyšovali (do marca), ale potom nabrali klesajúcu tendenciu (do septembra 2017). K poklesu došlo v dôsledku zmiešaných zverejnených údajov a výhrad na trhoch, ktoré sa týkali toho, či vláda USA dokáže presadiť reformy podporujúce rast. Trhové inflačné očakávania v Spojených štátoch zostali zachované, pričom sčasti šlo o reakciu na nízke hodnoty skutočnej inflácie. Trhové nálady sa v septembri otočili a výnosy z dlhopisov Spojených štátov vzrástli, čo bolo sčasti spôsobené lepším makroekonomickým vývojom, než sa očakávalo, a pokrokom v schvaľovaní daňových reforiem; v dôsledku čoho sa predpokladalo zvýšenie vládnych úverov a potenciálny nárast inflácie. Okrem fluktuácií v rámci daného roka sa výnosy amerických štátnych dlhopisov so splatnosťou 10 rokov na konci roka udržali na rovnakej úrovni ako na začiatku roka (približne 2,40 %). Výnosy cenných papierov s kratšou splatnosťou však v priebehu roka vzrástli, pretože Federálna rezervná banka počas roka trikrát (v marci, v júni a v decembri) zvýšila úrokové miery o 25 bázických bodov , a tak zvýšila cieľové rozmedzie sadzby z federálnych fondov na 1,25 % až 1,5 %.



4.3.Hlavné vonkajšie peňažné toky

Vo fonde bola v roku 2017 k dispozícii suma 2 490 miliónov EUR v platobných rozpočtových prostriedkoch. Táto suma sa do záručného fondu EFSI uhrádzala postupne od apríla do decembra 2017.

V roku 2017 sa nevyskytli žiadne výzvy na uplatnenie záruky z fondu. Európskej investičnej banke sa celkovo vyplatila suma 0,4 milióna EUR na náklady na financovanie.

V súčasnosti sa v rámci rozpočtu EÚ predpokladá, že v roku 2018 sa do záručného fondu EFSI uhradí približne 1 800 miliónov EUR, čím jeho celkové aktíva dosiahnu očakávanú výšku 5 308 miliónov EUR.

4.4.Zloženie a kľúčové rizikové charakteristiky portfólia

Ku koncu decembra 2017 investičné portfólio pozostávalo predovšetkým z cenných papierov vydaných štátmi (42,5 % trhovej hodnoty), ako aj subjektmi na nižších úrovniach verejnej správy, nadnárodnými spoločnosťami a agentúrami (21,5 % trhovej hodnoty), a z krytých dlhopisov (25,5 % trhovej hodnoty). Zvyšok bol umiestnený najmä v nezabezpečených dlhopisoch vydaných obchodnými spoločnosťami a finančnými inštitúciami. Asi 18 % portfólia bolo investovaných do likvidných investícií s vysokým ratingom (AA/AAA) denominovaných v USD. Expozícia týchto investícií voči kurzovému riziku bola zabezpečená.

Durácia portfólia ku koncu roka 2017 bola 3,47 roka. Priemerný úverový rating je A–.